PROGRAMA DISCIPLINEI OPŢIONALE 


NUME CADRU DIDACTIC: Isepciuc Maria
TITLUL CURSULUI OPŢIONAL: Lectura, mijloc de îmbogățire a vocabularului
CLASA: a VII-a 
SCOALA: Gimnazială „Vornicu Simion Tăutu” Comănești
DURATA: 1 an
[bookmark: _GoBack]AN ȘCOLAR: 2024-2025
TIPUL OPŢIONALULUI: Opțional la nivelul ariei curriculare Limbă și comunicare
MOTIVAŢIA   OPORTUNITĂŢII:  Dezvoltarea gustului pentru lectură, al dezvoltării dorinței de a-și extinde sfera de cunoaștere, determinând elevii să exerseze deprinderile de lectură, să-și dezvolte capacitatea de receptare a unui text literar, de înțelegere a mesajului acestuia și de îmbogățire și activizare a vocabularului prin lectură
REZULTATE AŞTEPTATE:  Receptarea unui text literar la toate nivelurile de înțelegere a acestuia – fonetic, lexical, semantic, morfosintactic și stilistic  
ARGUMENT
Disciplina limba și literatura română este o disciplină cu un rol deosebit de important în formarea personalității elevilor de gimnaziu și în integrarea activă a acestora într-o societate bazată pe cunoaștere. În acest sens, programele școlare de limba și literatura română sunt realizate pe baza modelului comunicativ-funcțional, model care presupune studiul integrat al limbii, al comunicării și al textului literar, fiind adecvat nu doar specificului acestei discipline, ci și modalităților propriu-zise de structurare a competenței de comunicare a elevilor. Propunerea opționalului de față a venit din dorința de a insufla elevilor dragostea pentru lectură, din păcate din ce în ce mai mult abandonată astăzi, dar și din necesitatea de a aplica noțiunile de lexic pe textul literar. Programa școlară obligatorie este foarte încărcată, iar timpul dedicat studierii noțiunilor de vocabular este limitat, mai ales că în școala noastră clasele de gimnaziu funcționează în regim simultan. În cadrul opționalului propus se vor folosi diverse metode activizante prin care elevii vor aprecia mai mult lectura, iar exercițiile care vizează noțiunile de lexic vor putea fi rezolvate în ritm propriu, neconstrânși de rigorile unei programe obligatorii. 
	Prin cursul opțional Lectura, mijloc de îmbogățire a vocabularului îmi propun atât aprofundarea noțiunilor de lexic studiate de elevii clasei a VII-a, cât și o metodologie centrată pe competențele cheie ale disciplinei Limba și literatura română: dezvoltarea exprimării culturale, dezvoltarea competențelor digitale, a învăța să înveți și dezvoltarea competențelor sociale și civice prin lectura și dezbaterea unor texte / fragmente din literatura română și universală.
Cursul opțional Lectura, mijloc de îmbogățire a vocabularului oferă elevilor posibilitatea de aborda numeroase opere literare, în scopul dezvoltării gustului pentru lectură, al dezvoltării dorinței de a cunoaște, determinându-i să-și exerseze deprinderile de lectură, să-și dezvolte capacitatea de receptare a unui text literar, de înțelegere a mesajului acestuia și de aplicare a cunoștințelor de lexic, parcurse în cadrul orelor din programa obligatorie, pe texte la prima vedere, pe care le pot alege și interpreta ei înșiși. Lectura îmbogățește considerabil cunoștințele elevilor, dar îi ajută și să se exprime coerent și să își îmbogățească zestrea lexicală prin cuvinte, expresii și chiar sintagme întâlnite în textele citite. Parcurgerea programei de către elevii care aleg să studieze acest opțional conduce la formarea unor capacități ce asigură integrarea în viața socială și profesională. 
Opționalul urmărește dezvoltarea capacității de exprimare orală și scrisă, dezvoltarea capacității de receptare a mesajului scris, utilizarea corectă şi adecvată a limbii române în producerea de mesaje scrise și orale. Pe lângă aceste obiective ale ariei curriculare Limbă și Comunicare, opționalul urmărește lărgirea orizontului cultural și dezvoltarea simțului estetic, artistic și social. 
Lectura, mijloc de îmbogățire a vocabularului prezintă valenţe instrumentale, formative şi informative, varietatea textelor și sarcinilor de lucru care vor fi propuse acoperind întreaga problematică a studierii noțiunilor de lexic în gimnaziu.
Prin opționalul propus am încercat o abordare incitantă, la nivel interdisciplinar, a noțiunilor de lexic, aplicate pe textul literar, într-o manieră atractivă pentru elevi, pentru a trezi și a menține interesul acestora pentru lectură și pentru a le insufla dorința de a deține un vocabular bogat și diversificat.





NOTĂ DE PREZENTARE
Programa şcolară pentru  Lectura, mijloc de îmbogățire a vocabularului  reprezintă o ofertă curriculară centrală de disciplină opţională pentru clasa a VII-a, proiectată pentru un buget de timp de 1 oră/săptămână, pe durata unui an școlar.
Această programă de opţional propune activităţi de învăţare inedite, solicitând talentul actoricesc, spontaneitatea, imaginaţia, creativitatea elevilor. 
Structura programei şcolare include următoarele elemente:
1. Nota de prezentare
2. Argument
3. Competențe generale 
4. Valori și atitudini
5. Competențe specifice și activități de învățare 
6. Conținuturi
7. Modalități de evaluare
8. Bibliografie 
În elaborarea acestei programe s-a pornit de la următoarele premise:
· Lectura contribuie la activarea gândirii reproductive și creative, inteligenței, imaginației și spontaneității. Pentru a înțelege un text lecturat, elevii au nevoie de o minimă analiză la nivelul lexical a textului.
· Pentru atingerea obiectivelor, prezentul opțional propune texte accesibile elevilor de clasa a VII-a prin simplitatea şi claritatea tematicii, a structurii compoziţionale, a mijloacelor de expresie ce pot fi îmbogăţite cu exerciţii variate, cu dificultate ascendentă, menite să-i determine pe elevi să-și însușească mecanismele corecte ale limbajului şi înţelegerea progresivă a textului literar, trecând de la caracterul reproductiv al învăţării, la aspectul productiv al acesteia.
· Totodată,  Lectura, mijloc intern de îmbogățire a vocabularului își propune, în conformitate cu programa școlară, să fixeze cunoștințe de vocabular și stilistică, să formeze deprinderi de receptare și de înțelegere a textului literar, sprijinind elevii în însușiirea practică a procesului instructiv-educativ. Consider  utilă studierea lecturii în şcoală, întrucât studiul cărților pentru copii, aparținând literaturii române și universale, oferă condiții pentru formarea și dezvoltarea unor deprinderi legate de:
· citirea unui text
· înțelegerea conținutului de idei al textului
· înțelegerea mesajului transmis de textul lecturat
· redarea conținutului în cuvinte proprii
· evidențierea personajelor, a trăsăturilor definitorii, cu posibilitatea încadrării acestora într-o anumită tipologie ș.a.






























COMPETENTE GENERALE

1. Însușirea și folosirea limbii literare
2. Utilizarea instrumentelor de analiză lexicală și structurală a textelor literare, nonliterare sau multimodale
3. Dezvoltarea motivației și a interesului pentru lectură
4. Utilizarea lecturii în vederea îmbogățirii și activizării vocabularului

COMPETENTE SPECIFICE ŞI EXEMPLE DE ACTIVITĂŢI DE ÎNVĂŢARE
1. Însușirea și folosirea limbii literare

	COMPETENŢE SPECIFICE

	EXEMPLE DE ACTIVITĂŢI DE ÎNVĂŢARE

	1.1
	Citirea unei varietăți de texte literare, nonliterare sau multimodale, demonstrând înțelegerea sensului acestora
	- exerciţii de lectură a unor texte, cu scopul de a desprinde esenţialul şi de a exprima acest lucru la schimbarea rolului de receptor cu cel de emiţător;
- exerciții de observare a structurii operei literare;
- exerciții de rezumare orală a unui text citit frontal sau individual;
- exerciții de comunicare a unor judecăți de valoare cu mijloace lingvistice adecvate;

	1.2
	Distingerea între informaţiile esenţiale şi cele de detaliu dintr-un mesaj oral, stabilind legături sau diferenţieri între informaţiile receptate din surse diverse
	-exerciții de identificare a cuvintelor-cheie, de explicare a textului, de identificare de teme / motive, sistemului de imagini (vizuale, auditive, motorii), a particularităţilor stilistice;

	1.3.
	Recunoașterea și analiza principalelor componente de ordin structural, lexical și semantic al unui text/fragment de text
	· Exerciții de identificare a regionalismelor.



2. Utilizarea instrumentelor de analiză lexicală și structurală a textelor literare, nonliterare sau multimodale

	COMPETENŢE SPECIFICE

	EXEMPLE DE ACTIVITĂŢI DE ÎNVĂŢARE

	2.1.
	Sesizarea valorii expresive a unităţilor lexicale în textele citite
	- exerciții de explicare a unor expresii şi a unor cuvinte noi identificate într-un text citit, în context sau cu ajutorul dicţionarelor; 
- exerciții vizând sinonimia / antonimia / omonimia/ polisemia; 
- exerciții vizând mijloacele interne de îmbogăţire a vocabularului (derivarea, compunerea, schimbarea valorii gramaticale); 
- exerciții de prezentare a rolului unor diminutive/augmentative în exprimarea simpatiei/antipatiei față de anumite situații ilustrate în texte preluate din literatura folclorică;
- exerciții de redactare a unor texte cu valorificarea valențelor stilistice ale nivelului lexical;

	2.2.
	Exprimarea coerentă, fără ticuri verbale şi pauze nejustificate între cuvinte şi idei
	- exerciții de povestire în lanţ, de inițiere, de continuare a comunicării, preconizarea unui final neaşteptat;

	2.3.
	Integrarea categoriilor semantice în structuri lexicale proprii
	- exerciții de recunoaștere a categoriilor semantice studiate dintr-un text suport și de notare a lor într-un organizator grafic;
- exerciții de utilizare a sinonimelor unor termeni pentru evitarea monotoniei în exprimarea scrisă și orală;
- exerciții de ilustrare a valorii expresive a categoriilor semantice studiate prin redactarea unor texte;




3. Dezvoltarea motivației și interesului pentru lectură

	COMPETENŢE SPECIFICE

	EXEMPLE DE ACTIVITĂŢI DE ÎNVĂŢARE

	3.1
	Descifrarea adecvată a sensului unui mesaj transmis prin diferite tipuri de texte
	- exerciţii de valorificare prin lectură a unor teme diverse (copilăria, adolescența, prietenia, aventura, iubirea, călătorie etc.);
- exerciții de prezentare orală a cărților citite, prin transpunerea unor gânduri și emoții personale despre cartea citită;
- exerciții de extragere a unor valori comportamentale din cărțile lecturate;

	3.2
	Utilizarea corectă, nuanţată a limbii, recurgând la categoriile semantice studiate şi la mijloacele de îmbogăţire a vocabularului

	- exerciţii de selectare a câmpurilor lexicale;
- exerciţii de diferenţiere a sensurilor cuvântului în context;
- exerciţii de aplicare în exprimarea proprie a normelor ortografice, ortoepice şi de punctuaţie;

	3.3
	Folosirea adecvată a unor forme de exprimare scrisă / orală în diferite contexte de comunicare

	- folosirea și cunoaşterea sensului corect al cuvintelor (neologismelor/argoului și jargonului)
- jocuri de rol;

	3.4
	Redactarea textelor cu destinaţii diverse
	- exerciții de structurare a detaliilor în jurul ideii principale; 
- exerciții de relatare a unor fapte/ întâmplări; 



4. Utilizarea lecturii în vederea îmbogățirii și activizării vocabularului.

	COMPETENŢE SPECIFICE

	EXEMPLE DE ACTIVITĂŢI DE ÎNVĂŢARE

	4.1.
	Identificarea rolului lecturii în dezvoltarea personală
	- exerciții de interpretare a textului literar
- exerciții de utilizare a fișelor de lectură

	4.2.
	Evidenţierea unor posibilităţi diferite de interpretare a aceluiaşi text în funcţie de  perspectiva de lectură
	- exerciţii de gândire critică
- exerciții de povestire prin desen (afișe/benzi desenate)
- dramatizări

	4.3.
	Exprimarea opiniei față de comportamentul și atitudinile personajelor
	- exerciții de exprimare a opiniilor (redactare a unor scurte eseuri) referitoare la textele suport recomandate

	4.4.
	Asocierea textelor citite cu experiențe personale

	1. exerciții de expunere a unor păreri proprii referitoare la textele epice şi lirice studiate;
1. exerciţii de comparare  (asemănări şi deosebiri) a unor cărți cu propria experiență de viață;




VALORI ŞI ATITUDINI
· Atitudinea pozitivă faţă de educaţie, cunoaştere, societate, cultură, civilizaţie;
· Gândire autonomă, reflexivă și critică în raport cu mesajele receptate;
· Interes pentru studiul literaturii universale, pentru lectură, în general, pentru plăcerea de a citi;
· Cultivarea interesului pentru învățarea pe parcursul întregii vieți ca expresie a dezvoltării durabile;
· Disponibilitate pentru învăţarea permanentă.

CONŢINUTURI
I. INTRODUCERE ÎN STUDIUL DISCIPLINEI. POPAS LA BIBLIOTECĂ:
         ● Vizită la bibliotecă;
         ● Pregătirea unei expoziţii de cărţi sau a unei mini-biblioteci în clasă;
         ● Sensul cuvintelor! Să scriem corect! Dicţionarul –prietenul meu!; 

II. TEXTUL LITERAR. Nivelul lexical al textului literar.
TEXTE SUPORT:
Amintiri din copilărie de Ion Creangă. Regionalismele
Povestea ariciului înțelept de Vladimir Colin. Clasele lexico-semantice (sinonime, antonime, omonime)
Cititorul din peșteră de Rui Zink (fragmente). Mijloacele interne de îmbogățire a vocabularului
 Dans cu o carte de Gabriel Liiceanu. Limba literară.
Războiul care mi-a salvat viața, expresii care mi-au plăcut
Poveste de Crăciun de Charles Dickens
Izvorul nopții de Lucian Blaga. Nivelul lexical al textului liric.
Literatura populară și folclorică. Rolul diminutivelor în crearea expresivității
Notă: Textele suport sunt propuse orientativ. Elevii pot alege și alte texte literare pe baza cărora vom putea consolida noțiunile de lexic.
III. TEXTUL NONLITERAR. Neologismele. Împrumuturile. Termenii tehnici și științifici
Textul informativ 
Textul științific
Documentarul
Reportajul
Articolul de ziar și de revistă
IV. TEXTUL MULTIMODAL
TEXTE SUPORT: Afișul. Banda desenată. Ecranizare după romane din literatura română sau universală

MODALITĂŢI  DE  EVALUARE

· Chestionarea orală curentă şi finală, frontală şi individuală;
· Portofoliul elevului
· Jurnalul de lectură
· Chestionare 
· Autoevaluare

BIBLIOGRAFIE SELECTIVĂ

· Resurse materiale:
Cărţi, dicţionare, enciclopedii, caiete, CD/DVD-uri, calculator, creioane, coli de hârtie ş.a.
· Resurse procedurale:
Conversaţia, brainstorming, descrierea, lectura, comparatia, analiza, problematizarea, studiu de caz, lucrul individual şi pe echipe, analiza / comentariul de text, studiul de caz  ş.a. 

Notă : resursele materiale şi procedurale vor fi adaptate lecţiilor; de asemenea, pot fi folosite şi alte procedee şi metode, în funcţie de cerinţele lecţiei şi de motivarea elevilor.

